**Bøbekken** er en stor bekk i Asker kommune i Viken, med utløp til Indre Oslofjord ved Slemmestad.

Bekkeløpet
----------

Bekken har sitt navn etter den gamle storgården Bø. Den renner fra området nord for Bø sørover forbi boligfeltet Sydskogen til Bødalen. Der svinger den brått mot nordøst og følger dalen ned til Slemmestad. Sentralt i Slemmestad ligger Rordammen, ca. 7,6 moh. Fra dammen gjenstår om lag 600 meter ned til utløpet ved Slemmestad brygge, hvorav de siste 250 meter i 1954 ble lagt i rør. Dette strekket er imidlertid nå vurdert åpnet igjen.

Stedsnavnet
-----------

Ifølge navneforskeren Oluf Rygh, har bekken gitt navn til gården Slemmestad, som igjen har gitt navn til tettstedet. Bekken het fra gammelt av *Slima* som sammen med gårdssuffikset -staðir ga navnet *Slimastadum*, som med tiden ble til Slemmestad. Elvenavnet *Slima* finner man igjen flere steder i Norge. Betydningen er uviss, men det kan komme av et gammelnorsk ord for slim, grønske, mudder eller leire. Rordammen skal ha navn fra gården *Rore*, noe som kan tyde på at elven har vært farbar med robåt opp til om lag der dammen står i dag.

Økologi og tilstand
-------------------

Det går noe sjøørret i den nedre delen av bekken, opp til Rordammen. I 1999 ble det bygget en fisketrapp for å hjelpe ørreten forbi dammen, men denne fungerer ikke. Store deler av bekkens lavereliggende nedbørsfelt er enten jordbruksland eller tettbebyggelse. Kartlegginger i regi av NIVA i 2013 og Rambøll i 2016 klassifiserte begge den økologiske tilstanden i Bøbekken som «dårlig». Bøbekken regnes dermed som et av de mest forurensede vassdragene i Asker kommune.

Bøbekkens plass i Slemmestad
----------------------------

Slemmestad kirke og Slemmestad barneskole ligger ved Rordammen. Her ligger også boliger, barnehager og kjøpesenteret Rortunet. Slemmestad kapell ligger ved bekkens nordvestre bredd, en drøy kilometer overfor dammen. Gamle Slemmestad sentrum vokste fram på sørsiden av den nederste delen av bekken fra slutten av 1800-tallet. Deler av den gamle trehusbebyggelsen er bevart, men bekken går inntil videre her i rør. 

* Rordammen sett fra gangbroenRordammen sett fra gangbroen
* Rordammen sett fra nordsidenRordammen sett fra nordsiden
* Bøbekken rett ned for RordammenBøbekken rett ned for Rordammen
* Utløpet ved Slemmestad bryggeUtløpet ved Slemmestad brygge
* Trehusbebyggelsen på sørsiden i 1929Trehusbebyggelsen på sørsiden i 1929

Referanser
----------

1. ↑  «Slik kan Bøbekken i Slemmestad sentrum bli: – Vil være forberedt på klimaendringer». Røyken og Hurums Avis. 14. november 2020. Besøkt 14. november 2020.
2. ↑  «Områderegulering for Slemmestad Sentrum – Vedlegg: Hydrologi og åpning av Bøbekken». *Asplan Viak* for Røyken kommune. 14. april 2016. Besøkt 21. oktober 2020.
3. ↑  Rygh, O. (Oluf) (1904). *Norske elvenavne*. Kristiania: I kommission hos Cammermeyer. s. 233.
4. ↑  Rygh, O. (Oluf) (1909). *Norske Gaardnavne*. Kristiania: Fabritius. s. 344.
5. ↑  Killingstad, A. (1928). *Røyken bygd før og nu*. Røyken. s. 569.
6. ↑  «Vann-Nett Portal: Bøbekken». Norges vassdrags- og energidirektorat. Besøkt 28. oktober 2020.
7. ↑  «Forskrift om fiske etter anadrome laksefisk i vassdrag». lovdata.no. 10. mai 2012. Besøkt 21. oktober 2020.
8. ↑  «Nær halvparten av elvene var for forurenset». forskning.no. 8. august 2014. Besøkt 21. oktober 2020.
9. ↑  «Overvåking av vannforekomster i Røyken kommune 2015–2016». *Rambøll* for Røyken kommune. 6. oktober 2017. Besøkt 21. oktober 2020.
10. ↑  «Vann-Nett Portal: Asker». Norges vassdrags- og energidirektorat. Besøkt 28. oktober 2020.

Eksterne lenker
---------------

* Faktaside om Bøbekken på NVEs Vann-Nett Portal